Samuel H. Kress
Samuel H. Kress, Samuel Henry Kress, 1863-1955, amerikansk købmand, kunstsamler og mæcen.
Kress' første købmandsforretning, åbnet i 1887, blev begyndelsen til en kæde af forretninger, der i hans levetid nåede op på 264, fordelt over hele USA. For overskuddet købte han kunst i Europa og oprettede en fond, der skænkede kunstværker til en lang række amerikanske museer; hovedparten af hans samling kom 1939 til National Gallery of Art i Washington.
Samuel H. Kress støttede også medicinsk forskning og efter 1945 restaurering af bygninger i Europa.